jkorsvik/nowiki_second_scrape_merged huggingface dataset:
Kenneth Svartalv

Kenneth Svartalv Skibrek Halvorsen (født 1976), også kjent under artistnavnet «Destroyer», er en norsk black- og death metal-vokalist og -bassist.
Fra 1993 til 1996 var han medlem av Gehenna, der han spilte bass. Han har også vært medlem av Aeternus og Carpe Tenebrum. Han er i dag medlem av bandene Nocturnal Breed, som han har vært medlem i siden 1993, og Aiwas.
Han har vært session-medlem i black metal-bandet Satyricon.


== Eksterne lenker ==

(en) Kenneth Svartalv på Discogs
Axel Buch

Axel Buch (født 10. august 1930 i Trondheim, død 30. juli 1998 på Inderøy) var en norsk forretningsmann, offentlig tjenestemann og politiker (H). Han var ordfører i Trondheim 1976–1979.


== Liv og virke ==


=== Bakgrunn ===
Axel Buch var sønn av grossist Nicolay Buch og Cecilie Lykke. Axel Buch giftet seg i 1959 med Aase Randi Unneberg, men ekteskapet ble oppløst. Buch giftet seg i 1987 med tidligere ordfører Anne-Kathrine Parow.Etter artium ved Trondheim katedralskole i 1949 fikk han en merkantil utdannelse i Norge, England og USA.


=== Karriere ===
Buch arbeidet for Thiis & Co. i Oslo, Ranheim Papirfabrikk ved Trondheim og Høganäs-Bolaget i Skåne. I 1956 gikk han inn i familiebedriften Nicolay Buch, som drev engrosvirksomhet innen byggevarer i Trondheim samt Hylla kalkverk på Inderøy. Han ble prokurist i 1959, disponent i 1963 og ansvarlig eier i 1964. Han eide gården Hammer på Inderøy.Han hadde sentrale posisjoner i Trondheim fra 1960-årene. Han var medlem av Trondheim bystyre og formannskap og hadde også vært varaordfører før han var ordfører 1976–1979. Etter valget i 1979 var det borgerlig flertall i bystyret, men Fremskrittspartiets ene representant stemte på Olav Gjærevoll fra Arbeiderpartiet for å sikre fortsatt trikkedrift. Høsten 1981 inngikk Arbeiderpartiet og Høyre et valgteknisk samarbeid som valgte Anne Kathrine Parow og Buch til ordfører og varaordfører for perioden 1982–1983. Buch var vararepresentant til Stortinget fra Sør-Trøndelag 1977–1985.I 1985 ble han rådmann i Trondheim. Etter valget i 1989 kom det til strid om rådmannens ulike roller. Han var styremedlem i Forretningsbanken og senere Fokus Bank, som var kommunens hovedbankforbindelse, og i flere andre bedrifter som fikk oppdrag av kommunen. Striden endte med at Buch fikk ros for sin innsats. Eksterne verv var avklart med byens politiske ledelse, selv om de var i strid med vanlig praksis.


== Æresbevisninger ==
Buch var svensk honorær konsul i Trondheim 1981–1997 og ble utnevnt til kommandør av den svenske Nordstjerneordenen.


== Referanser ==


== Eksterne lenker ==
(no) Axel Buch hos Stortinget 
(no) Axel Buch hos Norsk senter for forskningsdata
Ole Rønning (langrennsløper)

Ole Rønning (født 19. mai 1987) er en norsk langrennsløper som går for skiklubben Skogn IL. Han er tremenning med den mer kjente langrennsløperen Eldar Rønning.
Rønning har deltatt i FIS-renn, Skandinavisk cup og Norgesmesterskap på ski. Hans beste resultat i FIS-renn (per 23. januar 2009) er en 31.-plass på sprint klassisk i Gålå den 6. desember 2008. I vanlig distanserenn er en 33.-plass det beste resultatet i et FIS-renn, på 15 km fristil i Hovden den 11. mars 2007. Hans beste resultatet i Skandinavisk cup er en 34.-plass på 15 km klassisk den 16. februar 2008.
Ole har opprinnelig sin styrke i fristil, men hans beste resultat i et norgesmesterskap er fra 15 km klassisk. Under Norgesmesterskapet på ski 2009 tok han 15.-plass på 15 km klassisk og 33.-plass på 30 km dobbel jaktstart. Han og Anders Myrland kjempet opprinnelig om den siste plassen på stafettlaget til Skogn IL, men da Eldar Rønning trakk seg fikk begge de to gå, sammen med ankermannen Johan Kjølstad. Myrland gikk første etappe på stafetten, og Ole sendte ut Kjølstad på en femteplass ved andre veksling. De gikk inn til tredjeplass etter at Kjølstad spurtslo Ole-Marius Bach i kampen om bronsemedaljen. Det ble Rønnings beste norgesmesterskap (per 2009), selv om han hadde en kronglete sesongoppkjøring og slet før jul.


== Referanser ==


== Eksterne lenker ==
(en) Ole Rønning – FIS (langrenn) 
Bronse helt konge for Skogn (Trønder-Avisa)
Ole Rønning

Ole Rønning er navnet til flere personer:

Ole Rønning (bataljonssjef), norsk bataljonssjef i Norbatt fra 1979 til 1980.
Ole Rønning (langrennsløper), norsk langrennsløper (født 1987).
Jådåren

Jådåren  er ei landbruksgrend i Beitstad, som er en del av Steinkjer kommune i Trøndelag.  Jådåren grenser til Dalbygda i nord, Følling i øst, Sør-Beitstad og Solberg i sør og Vellamelen i vest.
Kjente personer fra Jådåren: Stål Westerhus (operasanger), Stian Westerhus (jazz- og rockegitarist), Gunnar Green (musiker), Knut Aas (politiker), Brita Haugnes Haugan (kunstner), Arthur Tessem (kunstner), Gerd Idun Sotberg (kunstner), Bjørn Sothberg (skuespiller), Magne Myrseth (friidrettsutøver og skytter) og Arnt Ola Skjerve (hundekjører).
Bygda er kjent for å ha et innovativt landbruksmiljø, med blant annet Norges største melkefjøs, med over 1 mill. kg. melk i årsproduksjon. Det drives ellers med variert landbruk, der jordbærproduksjon, produksjon av jordbærstiklinger, kyllingproduksjon og eggproduksjon er de viktigste produktene.


== Referanser ==


== Eksterne lenker ==
Kart  
Amerikansk side om Jådåren
Hvítavatn

Hvítavatn er en liten innsjø på Island. Den ligger sør på det islandske høylandet mellom Sídujökull og Skeiðarájökull, to sørlige brearmer av isbreen Vatnajökull, og 15 km nord for elven Skeiðará.
Det finnes flere innsjøer og elver som har adjektivet hvíta (som betyr hvite) i navnet sitt på Island. Dette kommer av at de har sitt opphav fra isbreene.
Christian L. Jensen

Christian Ludvig Jensen (født 17. november 1885, død 4. september 1978) var en norsk høyesterettsadvokat og politiker (H). 
Jensen ble cand. jur. i 1909, og arbeidet deretter som dommerfullmektig ved Moss sorenskriverembete 1909–1911. Fra 1912 til 1913 studerte han i Tyskland. I 1913 ble han fullmektig hos advokatene Fredrik Stang Lund og Jens Michael Lund, og etter at han tok advokaturen i 1917 ble han også kompanjong i firmaet. Han fortsatte i firmaet frem til i 1976, og hadde da arbeidet til sammen 63 år samme sted.Jensen hadde en lang rekke verv i både på nasjonalt og lokalt plan. Han ble valgt inn på Stortinget i 1937, og var da på grunn av krigen stortingsrepresentant til 1945. Han var også blant annet ordfører i Aker kommune (1935–37, 1938–41 og 1945), medlem i fylkesutvalget i Akershus 1945–46, styremedlem og formann (1926–28) i Norsk Tindeklub, styremedlem og formann i Den Norske Turistforening, redaktør i Norsk Retstidende 1946–63, direktør i Akers Sparebank, formann for Christiania Skiklubb og nestformann i Aker Høyre.


== Referanser ==


== Eksterne lenker ==
(no) Christian L. Jensen hos Norsk senter for forskningsdata 
(no) NRK: Norsk profil: Christian L. Jensen, sendt 13-01-1969 (TV-program)
Skeiðará

Skeiðará er en relativt kort elv på Island. Den er 30 km lang og har sitt utspring ved Skeiðarárjökull, en av de sørlige armene til Vatnajökull sør på Island. 
Til tross for at den er kort har den et dårlig rykte, særlig på grunn av de mange farlige jökulhlaupene som oppstår i elven. 
Før Skaftafell nasjonalpark har Skeiðará dannet Skeiðarársandur, en svart slette av lavasand og aske med mange små bekker som dekker hele området mellom nasjonalparken og sjøen (om lag 40 km lang og 5–10 km bredt). Det siste store jökulhlaupet fant sted i 1996 og ødela deler av ringveien. Den 880 meter lange brua over elva ble ødelagt av flytende isblokker på størrelse med hus. Da flommen var på sitt høyeste hadde elven en vannføring på 45 000 m³/s. Ingen personer ble skadd siden flommen var varslet av forskere som nøye overvåket vulkanen Grímsvötn under Vatnajökull, som skapte flommen etter utbruddet sitt.
Rustom Bharucha

Rustom Bharucha (født 1953 i Calcutta (Kolkata)) er en uavhengig indisk fagbokforfatter, regissør og kulturkritiker. 
Rustom Bharucha var tidligere teatersjef, og arbeider fremdeles som regissør, men det er særlig som forfatter han har skaffet seg et navn. Blant Rustom Bharuchas høyest verdsatte bøker er Theatre and the World, The Question of Faith, In the Name of the Secular, The Politics of Cultural Practice og Rajasthan: An Oral History, hvor han intervjuer den indiske folkloristen Komal Kothari. Også hans inter-asiatisk studie over den indiske forfatteren Rabindranath Tagore (1861–1941) og den japanske kunstmaleren Okakura Tenshin (1862–1913) har vakt livlig debatt. I dette verket setter han det pan-asiatiske inn i en kosmopolitisk kontekst.


== Identitet og segregasjon ==
Ved hjelp av muntlige fortellinger, i form av etnosentriske anekdoter og utsagn, har Rustom Bharucha sammenstilt de ulike konstruksjonene som fører til demonisering av indiske muslimer, og stiller spørsmål ved den mistenkeliggjøringen som fremkommer. Etnisk tilhørighet blir på ulike måter politisert i det en gir seg til å definere «de andre».


== Tankemessig provoserende presentasjoner ==
Rustom Bharucha er også opptatt av sammenstillingen av minner, historieskriving og kulturell identitet. Under hvilke forhold blir for eksempel kravet til selvhevdelse, uansett fundamentale tap, en idyllisert fortid, eller en levende tradisjon, spilt ut som en legitim grunn for å begå folkemord og føre krig?


== Bibliografi ==
Rehearsals of Revolution. The Political Theatre of Bengal. University of Hawaii Pr. ISBN 978-0824808457
Theatre of Kanhailal. Pebet and Memoirs of Africa. Seagull Books. India 1992. ISBN 9788170 460947
Theatre and the World. Performance and the Politics of Culture. Taylor & Francis Ltd. 1993. ISBN 978041 5092166
The Question of the Faith. 1993.
In the Name of the Secular. Contemporary Cultural Activitism in India. Oxford University Press. New Edition. Delhi 1999. ISBN 9780 195648898
The Politics of Cultural Practice. Thinking Through Theatre in an Age of Globalization. Continuum International Publicing Group Ltd. 2000. ISBN 9780485006148
Rajasthan. An Oral History – Conversaions with Komal Kothari. Penguin Books. New Delhi 2003. ISBN 97801 43029595
Anther Asia. Rabindranath Tagore and Okakura Tenshin. Oxford University Press, Delhi 2006.


== Referanser ==
Harrisongs

Harrisongs Ltd. er et musikkpubliseringsselskap, stiftet i 1964 av musiker og låtskriver George Harrison, et medlem av The Beatles. Hovedkvarteret ligger i 27 Ovington Square i Londons Knightsbridge distrikt, i den samme bygningen som huser Apple Corps.
Harrisons tidligste komposisjoner (blant annet «Don't Bother Me», hans første, som kom ut på albumet With The Beatles og på Meet the Beatles!) ble publisert av Northern Songs. Dette selskapet ble stiftet i 1963 av Dick James og Brian Epstein på vegne av John Lennon og Paul McCartney, som sto for den største delen av låtskrivingen i the Beatles. Harrison og Ringo Starr hadde begge signert kontrakter med Northern Songs, men ingen var særlig fornøyd med de rettigheter de fikk og deres lave status i selskapet. Harrison skrev «Only a Northern Song» som en kommentar til hvordan Northern Songs pleide å behandle hans sanger. Harrison og Starr lot deres kontrakt med Northern Songs gå ut i 1968, og det var først da at Harrison aktiviserte selskapet Harrisongs.
Harrisons nye selskap utga hans siste Beatles-sanger, blant annet «Here Comes the Sun» og «Something» og hans første sanger fra tiden etter the Beatles, blant annet sangene fra All Things Must Pass. I 1973 tildelte Harrison utgiverrettighetene til albumet Living in the Material World til Material World Charitable Foundation, en veldedighetsorganisasjon han hadde stiftet for å hjelpe sultrammede land.
Harrisons album fra 1974, Dark Horse og senere utgivelser ble først utgitt av Ganga Publishing, B.V. i USA, og av Oops Publishing i Storbritannia og andre deler av verden. De er nå utgitt av Umlaut Corporation som er kontrollert av hans enke Olivia.
Harrisongs Limited utgir nå sangene til Harrisons sønn Dhani og hans musikalske prosjekt thenewno2.


== Referanser ==
Joel Osteen

Joel Osteen (født 5. mars 1963 i Houston i Texas) er en amerikansk legpredikant, TV-pastor og forfatter, som er pastor i frikirken Lakewood Church i Houston.
Han studerte radio og fjernsyn ved det private lærestedet Oral Roberts University, men avla ingen grad. Han arbeidet deretter i sytten år som produsent av farens TV-sendte religiøse programmer. Etter farens død overtok han som pastor i Lakewood Church. Mange av hans gudstjenester er TV-sendte, blant annet på God Channel. Han har skrevet flere bøker, deriblant Ditt gudgitte potensial, som også er utgitt på norsk. Han har to barn med sin kone, Victoria Osteen.

Da Houston ble rammet av orkanen Harvey i slutten av august 2017, gikk Lakewood Church ut i sosiale medier og oppfordret folk til ikke å forsøke å søke tilflukt hos dem. Dette vakte stor oppsikt, og Joel Osteen fikk massiv kritikk både i massemedia og av privatpersoner, blant annet på Twitter. Kritikken førte til at Osteen etter et par dager gikk ut og forsøkte å gi en ny forklaring på hvorfor kirken hans hadde søkt å avverge at bostedsløse Harvey-ofre kom til dem. Nettavisen Huffington Post publiserte en artikkel der det blant annet het:Pastor Joel Osteen can’t seem to get his story straight about why he didn’t offer his 16,800-seat megachurch in Houston as a shelter sooner for those displaced by Hurricane Harvey.(Norsk: "Pastor Joel Osteen sliter med å bestemme seg for hvilken forklaring han skal gi på hvorfor han ikke var raskere til å tilby sin 16 800-seters gigantkirke i Houston som tilfluktssted for folk som var blitt hjemløse på grunn av orkanen Harvey.) 


== Referanser ==


== Eksterne lenker ==
(en) Offisielt nettsted 
(en) Joel Osteen – kategori av bilder, video eller lyd på Commons
Qik

Qik er en gratistjeneste som gir brukeren mulighet til å kringkaste video fra mobiltelefonen direkte på internett. Qik skal fungere på en rekke forskjellige mobiler, og  bruker 3G-nettet til å sende videoen direkte til serveren hos Qik. 
Bladet PC World har kåret Qik til en av de to viktigste nettstedene i 2009. 


== Kilder ==
VG om Qik


== Eksterne lenker ==
QIK sin hjemmeside
Øyvind Sørum

Øyvind Sørum (født 22. oktober 1970) er en norsk pianist og organist.
Øyvind Sørum er utdannet ved Bergen Musikkonservatorium 1990-94 og ved Musikhögskolan i Malmö 1996-98. Videre har han musikkvitenskap hovedfag fra Universitetet i Oslo 2006. Han var repetitør i Den norske Opera 2000-2006, og underviste i teori og akkompagnement ved Barratt Due musikkinstitutt 1994-96. Han har studert hos blant annet Jiri Hlinka, Håvard Gimse og Hans Pålsson Han har vært solist med Helsingborgs Synfoniorkester og Musikhögskolan i Malmös symfoniorkester. Han har også gitt ut en solo- CD med verker av Hilding Rosenberg på det svenske selskapet Malmö Audio Production (MAP).
Siden 2003 har Øyvind Sørum jobbet som kirkemusiker, først og fremst i Nes på Romerike. I 2018 ble han kåret til årets mannlige utøver i Nes kommune for sin mangeårige innsats for musikklivet i kommunen. I Nes kirke har han siden 2004 hatt over 60 egne konserter både som pianist, organist, cembalist og dirigent.
Øyvind Sørum har hatt tallrike konserter både som solist og kammermusiker og har samarbeidet med flere av landets mest kjente musikere. Som dirigent har han gjort flere norske førstegangsfremførelser av verker av blant annet Britten og MacMillan. 


== Eksterne lenker ==
(en) Øyvind Sørum på Discogs
Peter Løvenkrands

Peter Rosenkrands Løvenkrands (født 29. januar 1980 i Hørsholm) er en tidligere dansk fotballspiller. Han kan spille som både ving og spiss.


== Referanser ==


== Eksterne lenker ==
(en) Peter Løvenkrands – FIFA 
(en) Peter Løvenkrands – Transfermarkt 
(en) Peter Løvenkrands – national-football-teams.com 
(en) Peter Løvenkrands – WorldFootball.net 
(en) Peter Løvenkrands – Soccerbase.com 
(en) Peter Løvenkrands – FootballDatabase.eu 
(de) Peter Løvenkrands – fussballdaten.de 
(da) Peter Løvenkrands – Dansk Boldspil-Union 
(en) Peter Løvenkrands – FBref
Bjørnmyra

Bjørnmyra er ei myr lokalisert ved Fleselandsheia i Lyngdal kommune i Vest-Agder.


== Referanser ==


== Eksterne lenker ==
Bjørnmyra på norgeskart.no
Reinhard Tritscher

Reinhard Tritscher (født 5. august 1946 i Ramsau am Dachstein, død 20. september 2018) var en østerriksk alpinist.
I 1968 ble han østerriksk mester i storslalåm, og etter hvert en av de få utøverne som kunne gå til topps i alle de eksisterende disiplinene i verdenscupen. I 1969 vant han slalåmrennet i Wengen BE, det samme året også storslalåmrennene i Kranjska Gora og Squaw Valley Ski Resort. I 1969 kom han på tredjeplass sammenlagt i verdenscupen, og ble nummer to i storslalåmcupen. I 1972 gikk han til topps i utforrennet i Val-d’Isère. Han oppnådde totalt 36 topp 10-plasseringer i verdenscupen.
Under OL 1972 i Sapporo deltok han i storslalåm, der han ble nummer 8. I 1975 ble han østerriksk mester i kombinasjonsøvelsen. Samme sesong pådro han seg et beinbrudd, noe som førte til at han la opp som aktiv alpinist.


== Verdenscupseire ==


== Referanser ==


== Eksterne lenker ==
(de) Reinhard Tritscher – Munzinger Sportsarchiv 
(en) Reinhard Tritscher – Olympics.com 
(en) Reinhard Tritscher – Olympic.org 
(en) Reinhard Tritscher – Olympedia 
(en) Reinhard Tritscher – Sports-Reference (OL-resultater – arkivert) 
(en) Reinhard Tritscher – FIS (alpint) 
(en) Reinhard Tritscher – ski-db.com 
Reinhard Tritschers hjemmeside
Ofelia

Ofelia er en rollefigur fra William Shakespeares tragedie Hamlet. Hun er en ung adelsdame i Danmark, datter til Polonius og søster til Laertes. Hun er tilsynelatende elsket av Hamlet, men holder seg pliktoppfyllende unna ham etter instrukser fra sin far. Hun sviker ham ved å spionere på ham for Kong Claudius under tvang, og som en følge av dette lager Hamlet en monolog i et skuespill i skuespillet, som har navnet «The Murder of Gonzago», hvor han håner henne. Ofelia ender i en tilstand av galskap og sorg etter alle svikter henne, Polonius dør, og hun dør siden selv i en drukningsdød som tilsynelatende er selvmord.
Revøysund

Revøysund er et tidligere fiskevær i Sør-Varanger kommune i Finnmark. Revøysund ligger mellom Revøya og Skogerøya, der Kjøfjorden munner ut i Varangerfjorden. I dag er det kun hytter i Revøysund.


== Eksterne lenker ==
Sør-Varanger fotoklubb har foto av Revøysund
Revholmen

Revholmen, også kalt Revøya, (nordsamisk: Guovllas, historisk også skrevet Guovlas) er ei øy i Sør-Varanger kommune i Troms og Finnmark. Revholmen ligger ytterst i Kjøfjorden, like ved Skogerøya, der Kjøfjorden munner ut i Varangerfjorden. Det fraflytta fiskeværet Revøysund ligger på øya.


== Referanser ==


== Eksterne lenker ==
Sør-Varanger fotoklubb har foto av Revøysund
Kenneth Johnson (skuespiller)

Kenneth «Kenny» Johnson (født 13. juli 1963 i New Haven i Connecticut) er en amerikansk skuespiller, best kjent som politimannen Curtis Lemansky i TV-serien The Shield. I ettertid har han også hatt suksess som Hamilton Dewey i TV-serien Saving Grace. Han startet sin karriere som modell og reklame-skuespiller, og var tidligere aktiv i håndbak-konkurranser.
Kenny Johnson gikk opprinnelig på prøvespillingen for The Shield for den mindre rollen som Terry Crowley, men skaperen av serien likte han så godt at han skrev inn en ekstra rolle i TV-serien, Curtis Lemansky, spesiallaget for Johnson.


== Eksterne lenker ==
(en) Kenneth Allen Johnson – kategori av bilder, video eller lyd på Commons 
(en) Kenneth Johnson på Internet Movie Database 
(fr) Kenneth Johnson på Allociné 
(en) Kenneth Johnson på AllMovie 
(en) Kenneth Johnson hos The Movie Database
Kjøøya

Kjøøya (nordsamisk: Gievju) er ei øy i Sør-Varanger kommune i Troms og Finnmark. Kjøøya ligger like ved Revholmen og Skogerøya, der Kjøfjorden munner ut i Varangerfjorden.


== Historie ==
På Kjøøya finnes det, i likhet med på Holmengrå, en labyrint datert til ca. 1000–1600 e.Kr. Labyrinten på Kjøøya er, i motsetning til den på Holmengrå, overgrodd og vanskelig å finne. 
Labyrinten på Kjøøya har trulig sammenheng med østsamisk kultur. Østsamiske menn fra Neidensiidaen brukte øya som base for havfiske om våren. En kilde beskriver bruken av øya som base for fiske allerede på 1690-tallet. Da hadde øya tjent til dette formålet i flere hundre år, kanskje fra 800–900 f.kr.


== Geologi ==
Det er en forekomst av kleberstein på Kjøøya.


== Referanser ==


== Eksterne lenker ==
Bilder av Kjøøya
Tulipantreslekten

Liriodendron er en slekt med 2 arter av trær, som kjennetegnes av runde, grovt fingerflikede blader og gul-oransje blomster. De kalles også tulipantre. 

Trærne tilhører underfamilien Liriodendroidae under magnoliafamilien (Magnoliaceae). Det naturlige habitatet er Nord-Amerika, og Asia (Kina og Vietnam). 
Liriodendron kalles av og til «tulipanpoppel» eller «gul poppel». De er eldgamle arter, med kultiverte varianter som er fremkultivert for hagebruk. I Europa kjenner man fossiler av tulipantrær fra tertiær, og i Amerika og Asia fra både kritt og tertiær. Tulipantre dødde i likhet med mange andre treslag ut i Europa i tidlig pleistocen. 


== Taksonomi og arter ==
Forskjellen på de to artene er:

tulipantre (Liriodendron tulipifera) – mindre innbuktede blader, oransje flekker på de gule kronbladene, vokser naturlig i Nord-Amerika. Inntil 50 m høyt.
kinesisk tulipantre (Liriodendron chinense) – mer innbuktede blader, mangler oransje på kronbladene, vokser naturlig i Kina og Vietnam. Inntil 40 m høyt.Varianter og hybrider som er kultivert fram for hagebruk omfatter:

Liriodendron 'Chapel Hill' og 'Doc Deforce's Delight', hybrider av de to artene
L. tulipifera 'Ardis', variant med små blader
L. tulipifera 'Aureomarginatum', variant
L. tulipifera 'Fastigiatum', variant som er oppreist
L. tulipifera 'Glen Gold', gull-gule blader
L. tulipifera 'Mediopictum', variantDet står et eksemplar av kinesisk tulipantre i Kristiansand Dyrepark.
Afrikansk tulipantre (Spathodea campanulata) er et vanlig prydtre i varme land. Det tilhører trompettrefamilien og er ikke nært beslektet med Liriodendron.


== Eksterne lenker ==
(en) Tulipantreslekten i Encyclopedia of Life 
(en) Tulipantreslekten i Global Biodiversity Information Facility 
(sv) Tulipantreslekten hos Dyntaxa 
(en) Tulipantreslekten hos Fossilworks 
(en) Tulipantreslekten hos ITIS 
(en) Tulipantreslekten hos NCBI 
(en) Tulipantreslekten hos The International Plant Names Index 
(en) Tulipantreslekten hos Tropicos 
(en) Kategori:Liriodendron – bilder, video eller lyd på Wikimedia Commons 
Liriodendron – detaljert informasjon på Wikispecies